Monedele aruncate de vizitatori în maiestuoasa Fontana di Trevi din Roma, însoţite de dorinţe legate de dragoste, sănătate sau de întoarcere în Oraşul Etern, oferă un ajutor real unor persoane pe care turiştii nu le vor întâlni niciodată, relatează joi Reuters, citată de Agerpres.
Sunt sute de ani de când vizitatorii aflaţi la Roma care trec pe la Fontana di Trevi aruncă aici monede în speranța îndeplinirii unor dorinţe. Puţini se mai gândesc la soarta monedelor lor.
În prezent, monedele sunt lăsate să se adune câteva zile, înainte de a fi scoase şi transportate la filiala din Roma a organizaţiei caritabile catolice Caritas, care numără găleţi întregi de mărunţiş cu care finanţează o bancă de alimente, o cantină pentru săraci şi proiecte de asistenţă socială.
Numai în 2022, Caritas a colectat 1,4 milioane de euro (1,52 milioane de dolari) din fântână şi se aşteaptă ca suma strânsă în 2023 să fie mai mare.
Scoaterea monedelor constituie un adevărat spectacol şi implică muncitori de la compania regională de utilităţi ACEA, care stau în echilibru pe marginea vastei fântâni baroce şi folosesc mături lungi şi furtune de aspirare.
Banii adunați sunt ulterior predați către Caritas, unde monede șe sunt uscate cu uscătoare pentru păr şi pentru vase, sortate şi numărate.
Pe panourile din jurul fântânii se explică faptul că mărunţişul este folosit în scopuri caritabile, ceea ce îi bucură pe mulţi dintre turiştii care se pozează lângă acest punct de reper.
Ce mai aruncă vizitatorii în Fontana di Trevi
Din fântână nu sunt scoase doar monede. Muncitorii au adunat bijuterii, proteze dentare, medalioane cu însemne religioase şi chiar cordoane ombilicale.
Panourile de lângă fântână avertizează să nu se fure monedele. De-a lungul deceniilor, monedele au fost vizate, uneori cu ajutorul unor magneţi ataşaţi de o prăjină.
Finalizată în 1762, Fontana di Trevi acoperă o latură a Palazzo Poli din centrul Romei, cu statuile sale ce reprezintă tritoni care conduc carul în forma unei scoici al zeului Oceanus, ilustrând tema îmblânzirii apelor.
La Fontana di Trevi a fost turnată una dintre cele mai faimoase scene din "La Dolce Vita"
Fontana di Trev este locul în care regizorul italian Federico Fellini a plasat una dintre cele mai faimoase scene din filmul "La Dolce Vita", cu Anita Ekberg intrând în fântână după miezul nopţii şi făcându-i semn lui Marcello Mastroianni să i se alăture.
Scăldatul în apele fântânii este, în prezent, interzis, iar turiştii care fac acest lucru riscă să fie amendaţi.